आजकल जब दिल को देश भक्त होने के लिए भी कोई अवसर ही प्रेरित करता है तब सोचता हूँ वो दौर कैसा रहा होगा जब दिल हर वक़्त वन्दे मातरम गाता होगा। जनकवि बंशीधर शुक्ल ग़ुलाम भारत में पैदा हुए और उन्होंने आज़ादी की लड़ाई में अपने गीतों को अपना हथियार बनाया। वे ऐसे कवि थे जिनका एक गीत " उठ जाग मुसाफ़िर भोर भई अब रैन कहां जो सोवत है " गांधी जी की प्रार्थना सभा में गाया जाता था तो दूसरा गीत " कदम कदम बढ़ाये जा , ख़ुशी के गीत गाये जा , ये ज़िंदगी है कौम की तू कौम पे लुटाये जा " सुभाष बाबू की आज़ाद हिन्द फ़ौज़ गाती थी। अब दौर बदल गया है आजकल साहित्य में ऐसी बयार चल रही है कि हवा से भी पूछ लिया जाता है कि तुम वाम हो या दक्षिण ? ऐसे में वे कविताएँ और कवि दुर्लभ हो चले हैं जिनकी बंसी बाजे तो ब्रज चौरासी झूम उठे। अब तो कविता हो या कहानी या साहित्य का कोई और उजाला , सब के सब जात बताकर पंगत में जीमने बैठते हैं। न जाने क्यों साहित्यकार इतना विवश हो गया है कि उसे कलम से अधिक भरोसा गुटबाजों पर है। वैसे यह पहले भी रहा है और शायद भविष्य में भी यह जारी रहेगा लेकिन हर दौर में कोई न कोई आज़ाद कलम नज़र आती रहे तो भरोसा पूरी तरह टूटने से बच जाता है । बंशीधर शुक्ल जी ने आज़ादी के बाद कई बार सत्ता को चुनौती दी उन्हें अंग्रेजों ने भी जेल भेजा और आज़ाद भारत में भी वे जेल गए लेकिन उनकी कलम कभी ग़ुलाम नहीं हुई।